b'\n_START_ARTICLE_\nMindaugas Valius\n_START_PARAGRAPH_\nMindaugas Valius (g. 1961 m. gruod\xc5\xbeio 21 d. Vilniuje) \xe2\x80\x93 Lietuvos biochemikas, fizini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\nBaig\xc4\x97 Vilniaus universitet\xc4\x85. 1992-1995 m. sta\xc5\xbeavosi National Jewish Center for Immunology and Respiratory Medicine Denveryje (Koloradas, JAV). Nuo 1995 m. grup\xc4\x97s vadovas vystymosi biologijos laboratorijoje, Biochemijos institute. Nuo 1998 m. biochemijos moksl\xc5\xb3 daktaras, nuo 2002 m. Vystymosi biologijos skyriaus ved\xc4\x97jas, nuo 2011 m. Proteomikos centro ved\xc4\x97jas.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 kryptis \xe2\x80\x93 eukariotin\xc4\x97s l\xc4\x85stel\xc4\x97s individuali\xc5\xb3 signalini\xc5\xb3 molekuli\xc5\xb3 aktyvacijos, s\xc4\x85veik\xc5\xb3 tarp signalini\xc5\xb3 molekuli\xc5\xb3, signalini\xc5\xb3 keli\xc5\xb3 ir tinkl\xc5\xb3 tyrimai, siekiant i\xc5\xa1siai\xc5\xa1kinti fundamentalius procesus v\xc4\x97\xc5\xbein\xc4\x97se, kamienin\xc4\x97se ir kt. l\xc4\x85stel\xc4\x97se, kompleksinius ir dinaminius l\xc4\x85stelinius \xc4\xafvykius \xe2\x80\x93 dauginimosi, diferenciacijos ir apoptoz\xc4\x97s/i\xc5\xa1gyvenimo reguliacijos mechanizmus._NEWLINE_Kartu su Andriumi Kazlausku (Harvardo universitetas, JAV) nustat\xc4\x97, kad augimo faktoriaus receptorius gali s\xc4\x85veikauti su bent dviem baltymais, kurie yra esminiai perduodant augimo signal\xc4\x85. \xc5\xa0ie baltymai yra fosfolipaz\xc4\x97-C-gama ir fosfatidilinozitol-3-kinaz\xc4\x97. S\xc4\x85veika \xc5\xa1i\xc5\xb3 baltym\xc5\xb3 su PDGF (trombocit\xc5\xb3 i\xc5\xa1skiriamo augimo faktoriaus) receptoriumi beta yra nepriklausoma viena nuo kito ir inicijuoja l\xc4\x85steli\xc5\xb3 dalijimosi signalo perdavimus. Pirm\xc4\x85 kart\xc4\x85 buvo \xc4\xafrodyta, kad augimo faktoriaus receptorius s\xc4\x85veikauja su bent dviem baltymais, kurie perduoda du nepriklausomus augimo signalus l\xc4\x85stel\xc4\x97je, kurie baigiasi l\xc4\x85steli\xc5\xb3 dalijimusi. V\xc4\x97lesni \xc5\xa1i\xc5\xb3 ir kit\xc5\xb3 tyrin\xc4\x97toj\xc5\xb3 duomenys tai vienareik\xc5\xa1mi\xc5\xa1kai patvirtino ir leido suprasti, kad augimo faktoriaus receptorius sukelia daug vienas nuo kito reliatyviai nepriklausom\xc5\xb3 augim\xc4\x85 stimuliuojan\xc4\x8di\xc5\xb3 signal\xc5\xb3 aib\xc4\x99, kuri s\xc4\x85lygoja l\xc4\x85steli\xc5\xb3 pasidalinim\xc4\x85.'